Luister: Nuwe album getuig van Jan Blohm se reis tot selfaanvaardingJan Blohm, die musikant met die blues-klank en diep lirieke, betower al vir langer as ŉ dekade Afrikaanse musiekliefhebbers met sy rasperstem. Sy debuutalbum, Melkstraat Confessions, is in 2004 uitgereik. Dié skrywer en sanger van immergewilde Afrikaanse treffers soos “Groen trui”, “Ruby” en “Breyten se brief”, se stem was vir sowat ses jaar stil. Nou is hy terug met ŉ splinternuwe album, Die liefde album, en dié album met sy rou en eerlike lirieke getuig van Blohm se reis tot selfaanvaarding. “Ek is nie nou skielik ŉ ghoeroe in die liefde nie, maar liefde is ŉ oplossing vir dinge. Dit is hoekom ek op die tema besluit het, want dit is nou relevant in my eie lewe. Die tema van die album is die reis wat liefde is. Daar word vrae gevra rondom wat is liefde. Wie sal dit maak en vir wie kan ek dit maak?” sê hy in ŉ onderhoud net Maroela Media. Jan Blohm. (Foto: Facebook) “ŉ Album is ŉ ding op sy eie. Dit het ŉ begin en ŉ einde. My gunsteling-albums is dié waarna ek van voor tot agter kan luister en dan weer van voor af kan begin.” Hy vertel sy reis is een waartydens hy moes leer lief raak vir homself. “Ek het onlangs vir die eerste keer besef ek het altyd ŉ probleem gehad, en het dit nog steeds, met byvoorbeeld om ŉ kompliment te aanvaar. Ek kan nie! Ek het besef dit is omdat ek nie altyd baie van myself hou nie. Daarom moes ek myself aanvaar en leer lief wees vir myself en mooi wees met myself en myself vergewe vir dinge.” Met die eerste enkelsnit in die nuwe album, “Liefde maak”, was dit ŉ vraag wat hy homself moes vra. “Wie sal vir my liefde maak? As ek dit nie vir myself kan doen nie, wie sal?” Die album bestaan uit 12 snitte waarvan hy 11 self geskryf het. Die 12de snit is ŉ nuwe weergawe van Gert Vlok Nel se “Beautiful in Beaufort-Wes”. “Ek het nie ŉ gunsteling-kind in die album nie. Al die liedjies is spesiaal, want dit het my 40 jaar gevat om by daai liedjies uit te kom. Ek sê altyd my gunsteling-liedjie is die een waarmee ek besig is, want dis die liedjie wat in my hart is.” Jan in rustige, vrolike luim. (Foto: Facebook) Blohm het die album saam met Ewald en Arnold Coleske opgeneem en vertel dit was ŉ reusevoorreg om saam met dié talentvolle broers te werk. “Ek het soveel respek vir die broers. Hulle het net vir my gesê hulle is mal oor die album en wil net hê ek moet dit daar by hulle kom opneem. Ek was uit die veld geslaan, ek kon dit nie glo nie. Net hulle nederigheid en entoesiasme was ongelooflik.” Grotes in die musiekbedryf soos Denny Lalouette, John Masser en Paulo Azevedo het saam met Blohm aan dié album gewerk. “Ons het ŉ klomp musikante saam in ŉ ateljee gegooi en vir hulle verduidelik wat die idee is, wat die boodskap van die liedjie is en watter soort klank ek wil hê om dit oor te dra en ons het dit in hulle hande oorgelaat.” “ŉ Goeie album is ŉ spieël. Ek kan jou vertel wat die liedjies vir my beteken, maar die beauty van die liedjie is wat dit beteken in jóú lewe. As die album kan deel wees van die klankbaan van mense se lewens en as my werk en my stem in mense se harte en op hulle radio’s is, is dit vir my ŉ massiewe eer.” Die liefde album is beskikbaar by alle groot musiekhandelaars en aanlyn musiekplatforms.